Engoye ezikoleddwa mu matiiriyo eno nazo ziba za bbeeyi era nga okwawukanako n’engoye endala, engoye zino teziggwa ku mulembe.
Sybella Nansamba owa Ella Faces ono nga mwolesi wa misono era ng’ayooyoota ffeesi agamba nti omuntu ategeera era ayagala ennyo omulembe yandibadde afaayo okulaba nga yeefunirayo olugoye lwa ‘leather’ gamba ng’empale, akakooti, ensawo oba bbulawuzi. Agamba nti matiiriyo eno nnungi kubanga;
1 Lulaga ebbeeyi. Kizibu okwambala olugoye lw’ekika kino ne bakuyisaamu amaaso kubanga lulaga ebbeeyi era ne bw’oba olutobese n’olugoye olutali lwa bbeeyi ya waggulu abakulaba balaba ng’oyambadde eby’ebbeeyi ennene.
2 Obugumu n’obuwangaazi. Engoye ezikoleddwa mu matiiriyo ya ‘leather’ ziba ngumu era nga mpangaazi okusinga ku matiiriyo endala. Wabula oteekeddwa okwekkaanya obutagula ‘leather’ wa bicupuli kubanga ono ayanguwa okwonooneka.
3 Matiiriyo ya ‘leather’ teva ku mulembe, era buli lw’ogyambalira ekulaga nti ebyokwambala obitegeera bulungi.
ENGOYE ZA ‘LEATHER’ OZAMBALA DDI
Si buli kiseera nti osobola okwambala olugoye lwa matiiriyo ya ‘leather’. Nansamba agamba nti engoye zino ziba nzito nnyo era nga zirina ebbugumu lingi.
Noolwekyo, ssinga omuntu abeera asazeewo okulwambala okugeza nga akakooti, kyandibadde kirungi n’akambala mu biseera ebitali bya bbugumu gamba nga mu nkuba oba akawungeezi okwewala ebbugumu okukuyitirirako.
ENDABIRIRA Y’ENGOYE ZA LEATHER
Okwawukana ku ngoye endala, matiiriyo ya ‘leather’ eyozebwa mu ngeri ya njawulo. Tolukunya osiimuulako busiimuuzi n’akagoye akaweweevu okwewala okuzikalabula n’okuzivungavunga ekiyinza okulwonoona.
Ekirala tolina kululwisa mu musana ng’olwanise kuba omusana gulunafuya n’ekivaamu kuyulika.
Bw’oba osazeewo okugolola olugoye olukoleddwa mu matiiriyo ya ‘leather’, kakasa ng’omuliro gwa ppaasi gy’okozesa mutono ddala okwewala okulwokya kubanga matiiriyo ey’ekika kino ewulira mangu omuliro.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn